Инженерлік қызметтің қазіргі кездегі мәні

Инженерлік еңбекті мамандандыру - негізгі үш бағытта жүзеге асады:

Салалық мамандандыру (инженер-металург, тау-кен инженері, мұнай,
машина жасау өндірісінде, т.б. инженерлер). Бұл да кәсіп ішіндегі еңбек
бөлінісіне қатысты. Мысалы: технолог кәсібі мамандық бойынша жіктеледі -
машина жасау технологиясы, мұнай мен газ технологиясы, т.б.
Еңбек операциясының мазмұны бойынша мамандандыру. Бұл ақпараттық
операциялар (ғылыми-техникалық ақпараттарды іздеу, жинау, өңдеу),
логикалық-ойлау операциялары (өндіріс процесінің жоспарын талдау, есептеу),
ұйымдастырушылық операциялары (өндірісті ұйымдастыру, үйлестіру жүйесі,
бақылау, т.б.). Инженер еңбегінде қайсы еңбек операциялары басым
түсіп,ерекше орын алуына орай инженер-зерттеуші, инженер-жобалаушы, инженер-
конструктор, т.б. болып бөлінеді.
Функционалдық мамандану (инженер-энергетик, химик, электроншы, т.б.)
Бұл - өнеркәсіптің әр түрлі салаларында өндірістің жалпы техникалық
негіздерінің дамуымен байланысты (энергетика, электротехника,
электроника,т.б.) ортақ негізді арқау еткен инженерлік мамандықтар пайда
бола бастады. Бұған алуан түрлі өндірістерде пайдалануға болатын бір тектес
механизмдерді, құралдарды, бөлшектерді пайдалануға жағдай тудыратын
өндірісті автоматтандыру процессі себепкер болып отыр. Осы заманғы
өнеркәсіп технологиясында ортақ элементтер барған сайын көбейе түсуде. Бұл
процестер мамандықтарды біріктіруді, инженерлерді дайындау процессін
ұлғайту қажеттігін туғызады. Екінші жағынан, ҒТП-те кері ағым
қалыптасты,оған өнеркәсіп пен техникада жаңа салалардың пайда болуы
мүмкіндік туғызады. XX ғасырдың 80–ші жылдарында халық шаруашылығында 600-
ден астам инженер мамандығы,жүздеген инженерлік мамандандыру, өнеркәсіптің
400 саласы болған. Ал 1927 жылы академик С.Г.Струмилин құрастырған
Мамандық жіктемесі деген анықтамада өнеркәсіптің 160 саласы мен 14
инженерлік мамандық белгіленген еді. Бүгінде ҚазҰТУ-де инженер кадрларын
дайындау 74 мамандық бойынша жүргізілуде.
Соңғы он жылдықта жобалаушы-конструкторлық еңбекті компьютерлендіру,
жобалауды автоматтандыру бағытында маңызды жұмыстар жасалады. Ғалымдар мен
инженерлер жасаған жобалаудың автоматтандырылған жүйесі жаңа математикалық
әдістерді кең қолдануға негізделген. Ол ақпаратты дайындау мен өңдеу сияқты
техникалық объектілердің сандық сипатының рационалды вариантын таңдау мен
құжаттарды өңдеу,т.б. процестерді белгілі бір дәрежеде автоматтандыруға
мүмкіндік туғызады. Мұның барлығы жобалау мерзімін 2-3 есеге қысқартуға
мүмкіндік береді. Бұл жағдай - инженерлерді шығармашылық операциялармен
молырақ айналасуға жағдай туғызады.
Инженер-технолог - өнеркәсіптік өнімдерді өндіруді ұйымдастырып,
басшылық жасап, тікелей іске асырады. Ол техникалық құжаттарды дайындайды,
чертеждерді мұқият зерттеп, техникалық есептер жасап, технологиялық
карталарды тексеріп, түзетулер еңгізеді және техникалық ұйымдастырушылық
мәселелермен шұғылданады.
Инженер-технолог өндіріс процессі барысында техника мен адамдардың
өзара әрекетін дұрыс ұйымдастыруды, техниканы пайдалану тиімділігінің өсуін
қамтамасыз етеді. Сондықтан да көбінесе кәсіпорындардың экономикалық
көрсеткіштері - олардың іс әрекетіне байланысты. Сонымен қатар, ол
өндірістің қалыптылығы мен шығарылған өнім сапасына, технологиялық
тәртіптің қатаң сақталуына, ҒТП нәтижесінде шығатын технологиялық
процестердің өзгеруіне мүмкіндік туғызуына және жұмысшының ұтымды
ұсыныстарын өндірістерге енгізуге жауап береді. Технологиялық тәртіпті тек
технологтар ғана емес,сонымен бірге инженерлердің барлығы да сақтау тиіс.
Инженер-пайдаланушы (эксплуатационщик) міндетіне техникалық
объектілерді-машина, агрегат, құралдар, т.б. жөндеу мен қызмет етуін
қадағалау, қамтамасыз ету жатады. Ол, техниканы дұрыс пайдалануды
бақылайды, ұйымдастырады. Әрі техниканы терең меңгерген болуы тиіс. Сондай-
ақ, жұмысшыларды техниканың мінсіз қызмет атқаруын қамтамасыз етуге
жұмылдыра алуы қажет. Бұл қызмет бір жағынан шебер қызметіне (цех
бастығына), ал техникалық білім мен практикалық тәжірибемен қатар,
әлеуметтік-экономикалық білімді де игеруі керек.
Инженер-экономисттің негізгі қызметі - өндірістік-шаруашылық іс-
әрекетті талдау, нормативті нұсқауларды жасау, экономикалық есеп жүргізу.
Инженер-экономисттердің жұмыс кезеңінің маңызды бөлігі - ұйымдастыру
мәселелерін шешуге, өндірісшімен кеңесуге, жоспарлауға, техникалық
құжаттарды жөндеуге арналады. Шын мәнінде экономист инженерлік мәселелерді
шешпейді, бірақ ол өзінің жұмысының орындалуы үшін, техникалық мәселелер
мен ҒТП нәтижелерін білуі керек. Бұл мамандық мәні бойынша, техникалық және
гуманитарлық мамандық арасындағы қосылыс болып табылады. Нарыққа өту
кезінде инженер-экономистерге сұраныс арта түседі, басқа салалардағы
экономисттер сияқты оларға да сұраныс көп.
Кейбір авторлар инженер қызметкерлер қатарына жоспарлаушы-
экономисттерді, еңбек және еңбек ақы бойынша экономисттерді жатқызады, ал
біздің көзқарасымыз бойынша, бұл инженер атағының дәлелсіз таралуы.
Өндірістік кәсіпорындарда қызмет ететін экономисттер - Еңбеккерлер
жиынтығының белгілі бір бөлігі болып табылатындықтан, бұлар техникалық
маман бола алмайды.
Зерттеуші-инженер – шығармашылық еңбекпен шұғылданады, ғылым мен
өндіріс арасында делдал ретінде көрінеді. Олар жасайтын ғылыми-зерттеулер
кәсіп орындардағы нақты мәселелердегі шешуге арналған өндірістердегі
техника мен технологияның жаңаруына, еңбек өнімділігін жоғарлату мен еңбек
сапасын арттыруға бағытталған. Инженерлік-зерттеулер - мамандар ұсынатын
перспективалы техникалық идеялар негізін құрайды. Инженер-зерттеушілер
кәсіпорындарының инновациялық іс-әрекетіне белсенді қатысып, үздік
технологияны, еңбекті ұйымдастырудың жаңа формаларын енгізеді.

